ועדת הכספים, כנסת 17, פרוטוקול מספר 741, 2008-03-10 12:40

סטס מיסז'ניקוב: אני פותח את ישיבת הכספים.

אוהד רייפן: הפנייה הזו נועדה לעשות העברות בתוך תקציב משרד החקלאות, העברה של הרשאה להתחייב לתוך משרד החקלאות, כאשר עיקר ההרשאה להתחייב היא לפעילויות של המדען הראשי על פי סיכום שיש לו ועל פי תקציב המזומן שקיים.

אוהד רייפן: בנוסף יש תקציב לאותם מגדלי אווזים שעושים הסבה מקצועית לתחומים אחרים, או בחקלאות או פשוט לעסקים אחרים.

ניסן סלומינסקי: איך זה מתחלק מבחינת התקציב?

אוהד רייפן: 2,4 מיליון שקלים הולכים לאווזים, 24 מיליון שקלים בהרשאה להתחייב הולכים למדען הראשי, ואז יש עוד העברות פנימיות בתוך משרד החקלאות.

סמדר אלחנני: יש לי כאן הערות בצורת שאלות.

סמדר אלחנני: רוב התקציב הוא למדען הראשי בהגדלת ההרשאה להתחייב.

סמדר אלחנני: אני שואלת למה זה לא נלקח מתקציב משרד החקלאות שיש לו תקציב עתודה של 100 מיליון שקלים בהרשאה להתחייב ולמה היה צריך לקחת את זה מהרזרבה הכללית.

אוהד רייפן: לגבי השאלה השנייה אני לא יודע לומר לך.

אוהד רייפן: אני יכול לבדוק את זה.

אוהד רייפן: אחד ההסברים הפוטנציאליים הוא שזה נעשה על פי הביקוש שהולך ומצטבר, ואז לא ידעו באוגוסט מה יהיו הביקושים לקראת השנה ואלה בקשות שנכנסו לצנרת במינהלת מרכז ההשקעות.

אוהד רייפן: לגבי ה-100 מיליון, אם אני לא טועה – וגם את זה צריך לבדוק מול משרד החקלאות – הסכום הזה מיועד לפעילויות אחרות.

אוהד רייפן: התקציב של המדען הראשי הוא בעצם נשען על תקציב מזומן שיש למדען הראשי ועל פי מודל שמשרד החקלאות בנה ביחד אתנו, על בסיס התקציב המזומן שיש לו, אנחנו מאפשרים לו הרשאה להתחייב שלא תחרוג מאותו תקציב מזומן.

אוהד רייפן: לכן ההרשאה להתחייב היא תוספת תקציבית של משרד האוצר ולא של משרד החקלאות.

סטס מיסז'ניקוב: אנחנו מצביעים.

סטס מיסז'ניקוב: פנייה מספר 39 – אושרה

אוהד רייפן: העברה של הוצאה מותנית לחטיבה להתיישבות.

אוהד רייפן: התקציב הזה הוא עבור הישובים נחושה והר גילה.

אוהד רייפן: החטיבה להתיישבות עושה שם פיתוח וכחלק מהפיתוח הם גובים כספים מאנשים שבאים לגור שם עבור פיתוח הקרקע והם מבצעים את העבודות.

ניסן סלומינסקי: בבקשה כתוב כמפורט בתדפיס המפורט לזה והיה צריך להיות כאן פירוט כדי שנדע במה המדובר.

ניסן סלומינסקי: אולי חסר כאן דף, אבל מה שיש לי כאן זה שלוש שורות.

אוהד רייפן: אני חושב שכאשר כתוב מפורט בתדפיס הקיים, זאת שבלונה.

אוהד רייפן: ה-30 מיליון שקלים האלה הולכים לישובים נחושה והר גילה.

אוהד רייפן: חוץ מזה יש עוד העברות תקציביות שהן פנימיות, ואתם לא רואים אותם בתוך הפנייה הזאת, שהן לתקצוב של התחייבויות של החטיבה להתיישבות מ-2007 ותשלומים לקבלנים.

ניסן סלומינסקי: למה אין כאן את הפירוט של זה?

אוהד רייפן: כי זה ברמת התוכנית.

סמדר אלחנני: כל ישיבה אנחנו חוזרים לדיון הזה.

סמדר אלחנני: אנחנו לא מקבלים את הפירוט.

אוהד רייפן: בהקשר הזה גם אנחנו לא מכירים את הפירוט.

ניסן סלומינסקי: תראה את הסעיף הקודם ואיך פירטתם בו.

אוהד רייפן: הידיעה שלנו לגבי הפעילויות השונות של החטיבה להתיישבות היא ברמת התקנה.

אוהד רייפן: לקבל פירוט של איזה ישוב ואיזה פעילויות נעשות, צריך לקבל מהם.

ניסן סלומינסקי: אתה מדבר על שינויים פנימיים ואני לא שואל סתם כי אנחנו מודעים לזה שיש איזו מחלוקת בין החטיבה להתיישבות לבין משרד החקלאות.

ניסן סלומינסקי: מעניין אותי לדעת איזה שינויים אתם הולכים לעשות, האם אתם הולכים להרוג את החטיבה או לא.

אוהד רייפן: לא, ממש לא.

אוהד רייפן: אלה רק בקשות של החטיבה.

ניסן סלומינסקי: של החטיבה או של שר החקלאות?

אוהד רייפן: החטיבה.

אוהד רייפן: זאת בקשה אך ורק של החטיבה ולכן זה רק לגבי התחייבויות של 2007.

אוהד רייפן: אני משער שאתה יודע שלגבי 2008 צריכה להיות הסכמה של שר החקלאות ומתקיים משא ומתן שאנחנו לא מעורבים בו.

אוהד רייפן: הפנייה לוועדה היא בשביל נחושה והר גילה כדי שיוכלו לפתח שם את הישובים.

סמדר אלחנני: אין הסבר מה מקור ההוצאה המותנית בהכנסה.

סמדר אלחנני: כפי שאתם יודעים, הוצאה מותנית בהכנסה אינה נתונה למגבלת ההוצאה התקציבית.

סמדר אלחנני: לפחות תיקון טכני.

סמדר אלחנני: צריך לתקן גם את סך כל התקציב בחוק.

סמדר אלחנני: יש הוצאה מותנית בהכנסה שבפועל עכשיו היא גדולה.

סמדר אלחנני: ההערה הזאת מופיעה כמעט בכל פנייה תקציבית עכשיו.

סמדר אלחנני: זאת מעין יצירת יש מאין ולא ברור מאיפה באה ההכנסה הזאת ומה מקורה.

אוהד רייפן: ההוצאה המותנית היא אל מול הכנסה מיועדת.

אוהד רייפן: זה המקור.

סמדר אלחנני: מה זאת ההכנסה המיועדת הזאת?

אוהד רייפן: אלה אותם תושבים שמשלמים עבור פיתוח.

סמדר אלחנני: הם ישלמו 30 מיליון?

אוהד רייפן: כן 30 מיליון.

סמדר אלחנני: ממקורות שאינם תקציביים?

אוהד רייפן: ודאי.

ניסן סלומינסקי: זה על פיתוח.

ניסן סלומינסקי: אתה יודע כמה מקבלת נחושה?

אוהד רייפן: אני לא זוכר לומר לך.

סטס מיסז'ניקוב: אנחנו מצביעים.

סטס מיסז'ניקוב: פנייה מספר 41 – אושרה

סמדר אלחנני: האם יש התניה שקודם כל מתקבלת ההכנסה ורק אחר כך נעשית ההוצאה?

אוהד רייפן: כן, ודאי.

סטס מיסז'ניקוב: פנייה מספר 51 ו-52 – רשויות מקומיות.

סמדר אלחנני: יש לי את אותה הערה.

סמדר אלחנני: אין הסבר מה מקור הגדלת ההוצאה המותנית בשירותי כבאות והצלה.

סמדר אלחנני: מאיפה באה ההוצאה המותנית הזאת.

ניסן סלומינסקי: את מדברת על 20 אלף שקלים?

סמדר אלחנני: אצלי כל אגורה זה כסף.

סמדר אלחנני: לא, זה מיליון ו-35 אלף שקלים.

סמדר אלחנני: יש להם תוספת של מיליון שקלים בהוצאה מותנית.

סמדר אלחנני: אני שואלת מה ההכנסה.

ניסן סלומינסקי: זאת המכללה לכבאות.

נטשה אפשטיין: יש כאן מספר שינויים שרובם הם לבקשת משרד הפנים וחלק מהוות תוספות כאשר התוספות הגדולות זה מעבר של מטה מינהל אוכלוסין מבית אלברייך לבניין חדש.

נטשה אפשטיין: הם יושבים בבניין ישן והתחילו תהליך של שיפוצים.

נטשה אפשטיין: בנוסף לכך יש כאן תוספת למינהל השלטון המקומי במשרד הפנים שמעסיקים כמה תקנים של כוח אדם וגם יועצים מהשלטון המקומי.

ניסן סלומינסקי: איפה הם יושבים היום?

נטשה אפשטיין: בבית אלברייך במרכז העיר.

ניסן סלומינסקי: עכשיו הם יעברו לבניין חדש או שזה רק זמנית עד שישפצו?

נטשה אפשטיין: לא, הם יעברו לבניין של בית מבטחים.

נטשה אפשטיין: ישפצו אותו ושם הם ישבו.

נטשה אפשטיין: זה לא זמני.

ניסן סלומינסקי: אם כן, הכסף הולך על שיפוץ של המבנה החדש.

נטשה אפשטיין: כן.

נטשה אפשטיין: בית אלברייך הוא לא ראוי למגורים של בני אדם.

סמדר אלחנני: מאיפה באה ההכנסה להוצאה המותנית בהכנסה של מיליון שקלים בנציבות כבאות והצלה?

נטשה אפשטיין: נציבות כבאות, יש לה כל מיני הכנסות מביקורות שהיא עורכת במפעלים, מחוברות הדרכה שהיא מוכרת וכולי.

ניסן סלומינסקי: כאשר השר הציג לנו בזמנו את התוכנית אמר שהוא הולך להפוך את כל הנושא של כבאות לרשות בפני עצמה עם השקעה גדולה.

ניסן סלומינסקי: הוא דיבר על 500 מיליון שקלים אם אני לא טועה.

נטשה אפשטיין: לא, 500 מיליון שקלים זה סך התקציב שכבר היום יש לכבאות.

ניסן סלומינסקי: כולל שיפוץ כל הכבאיות שכבר לא נוסעות היום.

ניסן סלומינסקי: איפה נמצאת כל הרפורמה הזאת?

נטשה אפשטיין: זה מתהווה.

נטשה אפשטיין: הצעת המחליטים עוד מעט תוגש לממשלה.

ניסן סלומינסקי: אם כן, הוא לא ירד מזה אלא הוא ממשיך בזה.

נטשה אפשטיין: נכון.

נטשה אפשטיין: זה מתגלגל.

נטשה אפשטיין: זה פשוט משהו מאוד מאוד מורכב.

נטשה אפשטיין: יש שם אלמנט של עובדים, של כבאים וכולי.

נטשה אפשטיין: לדעתי בשבועות הקרובים זה כבר יגיע לממשלה.

סטס מיסז'ניקוב: אנחנו מצביעים.

סטס מיסז'ניקוב: פניות מספר 51 ו-52 – אושרו

סטס מיסז'ניקוב: זה סכום פעוט.

סמדר אלחנני: גם שינויים פנימיים.

סטס מיסז'ניקוב: אנחנו מצביעים.

סטס מיסז'ניקוב: פנייה מספר 58 – אושרה

ניסן סלומינסקי: היה כבר דיון ארוך בעניין הזה.

סמדר אלחנני: זה שוב בנק יהב.

ניסן סלומינסקי: לא, זה לא בנק יהב אלא במקום בנק יהב.

סמדר אלחנני: במקום בנק יהב.

ניסן סלומינסקי: השאלה אם לקיים דיון בנושא בלי שנמצא כאן מישהו שמציג אותו.

ניסן סלומינסקי: אני יכול להסביר מה הכוונה כי הרי היה דיון.

ניסן סלומינסקי: במקום שבנק יהב יתחיל לעשות את הניכויים, עכשיו כאילו האוצר עושה את זה ויקבל כנראה את מה שקיבל בנק יהב.

קריאה: בנק יהב עשה את זה בחינם.

ניסן סלומינסקי: לא, אין בחינם.

ניסן סלומינסקי: בנק עושה משהו בחינם?

ניסן סלומינסקי: אני מציע לא לקיים את הדיון.

סטס מיסז'ניקוב: אנחנו לא דנים בפנייה מספר 59.

ליאת ניקריטין: כולם מכירים את התכנית של מיגון ובנייה מחדש בבתי ספר בעוטף עזה.

ליאת ניקריטין: כאן אנחנו מדברים על העברת הנתח של המיגון לתקציב של פיקוד העורף בסך של 57 מיליון שקלים ו-819 אלפי שקלים לטובת פיקוד העורף לצורך מיגון של 8 בתי ספר מתוך ה-24.

ניסן סלומינסקי: למה דווקא 8 אלה ולא אחרים?

ליאת ניקריטין: כאשר החליטו בזמנו שהולכים על מיגון מלא של כל בתי הספר, בחנו את כל בתי הספר, ויש בתי ספר שכבר מיגנו חלק גדול מהם, כך שבהשקעה ממש קטנה מוסיפים עוד קצת והופכים את בית הספר להיות ממוגן מלא.

ניסן סלומינסקי: בית ספר כזה קיבל עדיפות?

ליאת ניקריטין: לא.

ליאת ניקריטין: תכף נעביר פנייה לבנייה מחדש של בתי הספר הממוגנים.

ניסן סלומינסקי: את ממגנת וחוץ מזה את הולכת לבנות בניין חדש?

ליאת ניקריטין: יש 24 בתי ספר.

ליאת ניקריטין: שמונה בתי ספר, יכול להיות שבית הספר הוא יחסית חדש וחבל לבנות בית ספר חדש במקומו, או שזה בית ספר שהמיגון שנעשה בו הוא כבר כל כך טוב, שבתוספת ממש קטנה של קצת מיגון, אתה הופך אותו לממוגן מלא.

ליאת ניקריטין: אותם שמונה בתי ספר, עושים להם השלמות למיגון מלא.

ליאת ניקריטין: בנוסף יש 16 בתי ספר שנבנים מחדש ולהם עושים כמה השלמות נקודתיות של מיגון עד הטווח בית הספר החדש יהיה מוכן.

ניסן סלומינסקי: זה כולל גם את שדרות עצמה?

ליאת ניקריטין: כן, ודאי.

ליאת ניקריטין: זה גם שדרות וגם יישובי עוטף עזה.

ליאת ניקריטין: אותם 24 בתי ספר מפורסמים שתמיד מדברים עליהם.

ניסן סלומינסקי: בזמנו הוועדה אישרה בתיאום עם קובי הבר למגן גם את המוסדות כמו ישיבת ההסדר בשדרות, שם לומדים 600 בחורים וישנים שם.

ניסן סלומינסקי: בזמנו נתנו תקציב ראשוני של 6 מיליון ועכשיו חסרים עוד 14 מיליון שקלים כדי לסיים את המיגון של הפרוייקט הזה.

ליאת ניקריטין: פעם ראשונה שאני שומעת על הדרישה הזאת.

סטס מיסז'ניקוב: האם מתוך ה-57 מיליון שקלים אלה אפשר לקחת ארבעה ולהשלים את המיגון בישיבה?

ליאת ניקריטין: לא, זה מוקצה לאותם 24 בתי ספר ספציפיים שהתחייבו בבג"ץ למגן אותם.

ניסן סלומינסקי: מי התחייב?

ליאת ניקריטין: יש פסיקת בג"ץ שמחייבת אותנו.

ניסן סלומינסקי: מי ניגש לבג"ץ לגבי אלו ולא על אחרים?

ליאת ניקריטין: ועד ההורים של בתי הספר האלו הגישו את העתירה והתקיים דיון.

ניסן סלומינסקי: אם יש בית ספר שוועד ההורים שלו לא היה כל כך פעיל, הוא לא ממוגן?

ניסן סלומינסקי: ועד ההורים קובע אם ימגנו או לא? זה לא נראה משונה?

ליאת ניקריטין: אנחנו מדינה מתוקנת ואנחנו פועלים לפי החלטת בג"ץ.

ניסן סלומינסקי: כאשר בג"ץ קובע, הוא לא קובע שבמקום בו יש ועד הורים פעיל, שם ממגנים את בית הספר.

ליאת ניקריטין: אלה מוסדות החינוך שהבג"ץ ראה לפניו.

ליאת ניקריטין: אני לא יודעת מה היו השיקולים שלו להחליט לגבי בית ספר זה או אחר.

ניסן סלומינסקי: מאיפה אנחנו מוצאים את המקור לסיים את המיגון של הישיבה?

ניסן סלומינסקי: זה משהו שהוא ממש לפני השלבים האחרונים.

סטס מיסז'ניקוב: אנחנו כמובן נאשר את הסעיף הזה אבל אני מציע שאנחנו דנים בתקנון שחל פיצויים לשדרות, עוטף עזה וכל מה שמסביב, דרכך אנחנו מעבירים את בקשתנו להשלים 4 מיליון שקלים לאותה ישיבת הסדר שהתחלנו כבר למגן אותה.

סטס מיסז'ניקוב: הייתה הבטחה שלטונית של קובי הבר למגן את הישיבה הזאת עד הסוף.

ליאת ניקריטין: אני זוכרת שההבטחה הייתה על 6 מיליון שקלים.

סטס מיסז'ניקוב: 6 מיליון שקלים לא יספיקו.

ליאת ניקריטין: התכנון היה אמור להיות 6 מיליון שקלים.

ניסן סלומינסקי: חשבו שזה יספיק, אבל זה לא הספיק.

סטס מיסז'ניקוב: כדי שלא לבזבז 6 מיליון שקלים, צריך לסיים את המיגון במקום כי הישיבה בחלקה לא ממוגנת.

סטס מיסז'ניקוב: אנחנו מבקשים דרכך ממשרד האוצר למצוא מקור לעוד 4 מיליון שקלים ולסיים את המיגון בישיבה.

סטס מיסז'ניקוב: בסך הכל יש לנו 600 תלמידים וזה קשור לחינוך.

סטס מיסז'ניקוב: אני לא יודע אם זה קשור למשרד החינוך, אבל זה בטח קשור לחינוך.

ניסן סלומינסקי: קשור.

ניסן סלומינסקי: הישיבה מקבלת תקציבים ממשרד החינוך.

סטס מיסז'ניקוב: דרכך אנחנו מבקשים להשלים 4 מיליון שקלים.

סטס מיסז'ניקוב: זו בקשת ועדת הכספים.

ליאת ניקריטין: אני אעביר את הבקשה לממונים עלי.

סמדר אלחנני: יש לי כאן עוד הערה.

סמדר אלחנני: בדברי ההסבר נאמר שיש תוספת של תקני קבע ייעודיים ותקני רכב ייעודיים.

ליאת ניקריטין: נכון.

סמדר אלחנני: זה לא מופיע בשיא כוח אדם.

ליאת ניקריטין: זה לא בשיא כוח אדם.

ליאת ניקריטין: תקני קבע מתוקצבים בכמויות.

ליאת ניקריטין: זה לא שיא כוח אדם.

ליאת ניקריטין: אלה אנשי צבא ולא עובדי מדינה.

סמדר אלחנני: והרכב?

ליאת ניקריטין: גם הרכב מופיע בכמויות.

סמדר אלחנני: צריכה להיות העברה ממשרד הביטחון.

ליאת ניקריטין: למרכז בינוי יש עכשיו פרוייקטים אחרים כמו גדר ההפרדה.

סמדר אלחנני: מגייסים כאן תוספת כוח אדם?

ליאת ניקריטין: אחד מהווה העברה מתוכנית אחרת ואחד מהווה תוספת.

סמדר אלחנני: אדוני היושב-ראש, אני חושבת שזאת דוגמה נהדרת לכך שהוועדה לא מקבלת את הפירוט המלא של השינויים בתקציב.

ליאת ניקריטין: אני כאן לרשותכם ויכולה לענות על השאלות.

סמדר אלחנני: אני אומרת את זה ליושב-ראש כי אתה צריך לדרוש את זה.

ליאת ניקריטין: העלויות של ה-57 מיליון שנקבעו כוללות עלויות של כוח אדם בפנים.

ליאת ניקריטין: זאת אומרת, זה לא שאנחנו מקצים את אותו רב-סרן, שזה בא על חשבון תחנת הסעה ממוגנת שבונים.

ליאת ניקריטין: דבר שני, אני אישית מרגישה יותר שלמה לשים סכום תקציבי כזה גדול ולהוסיף עוד שני רבי-סרנים שיפקחו על זה.

ניסן סלומינסקי: ה-2 הם לא בתוך ה-57.

ליאת ניקריטין: הם כן בתוך ה-57.

ניסן סלומינסקי: לפי מה שכתבתם כאן, אלה שני דברים.

ליאת ניקריטין: אני מפרידה בין הכסף לכמויות.

ליאת ניקריטין: ה-57 מיליון זה התקציב ושני התקנים הם תוספת לכמויות.

סמדר אלחנני: צריכה להיות שקיפות יותר גדולה.

סמדר אלחנני: אפילו לכם זה יעזור.

ניסן סלומינסקי: ככל שהשקיפות גדולה יותר, הבעיה של האוצר גדולה יותר.

יעקב ליצמן: בתקציב הזה מדברים על כל המוסדות?

ליאת ניקריטין: על החלק של המיגון לכל 24 בתי הספר.

יעקב ליצמן: כולם?

יעקב ליצמן: רשמי, לא רשמי, מוכר, לא מוכר?

ליאת ניקריטין: 24 מוסדות החינוך עליהם דיברה פסיקת בג"ץ.

יעקב ליצמן: אני לא יודע מה זה בג"ץ.

ניסן סלומינסקי: שאלנו את זה.

ניסן סלומינסקי: היא אומרת שיש רשימה.

יעקב ליצמן: מה זה רשימה?

יעקב ליצמן: זה בלי רשימה.

יעקב ליצמן: אני מדבר על העיקרון.

יעקב ליצמן: אני מציע לא לאשר את זה.

סטס מיסז'ניקוב: לא לאשר את המיגון?

יעקב ליצמן: אם מפלים בין דם לדם, ברור שלא לאשר.

קריאה: מי אמר שמפלים?

יעקב ליצמן: אני רוצה תשובה.

יעקב ליצמן: שהיא תחכה חמש דקות ותביא תשובה.

ליאת ניקריטין: גם משרד החינוך מעורב בכל הנושא הזה.

יעקב ליצמן: זה לא מעניין אותי.

יעקב ליצמן: אני ראיתי את שרת החינוך אתמול ומה שהיא קיבלה.

יעקב ליצמן: אני מציע שגברתי תצא לחמש דקות ותקבל תשובה.

ליאת ניקריטין: יש לי כאן את הרשימה.

ליאת ניקריטין: לצורך העניין זה לא כולל את ישיבת ההסדר.

יעקב ליצמן: לא הסדר.

יעקב ליצמן: אני שאלתי לגבי יסודי והאם זה כולל את החינוך העצמאי, האם זה כולל את המעיין התורני?

ליאת ניקריטין: יש לי פה את הרשימה.

יעקב ליצמן: אפשר לראות אותה?

ליאת ניקריטין: אני יכולה להקריא אותה.

ליאת ניקריטין: זה כולל את בתי הספר ניצני אשכול, זמרה, נועם תושיה, מדעי תורני, אלון, גודפריד, הדר חינוך מיוחד, הרואה, חופים, שקמה, מעלה הבשור, דעות, עטרת אסתר, תיכון שער הנגב, ישיבתי, שקמה, מעוז.

ליאת ניקריטין: זאת אומרת, זה כולל בתי ספר מכל הזרמים.

יעקב ליצמן: אני שאלתי שאלה ברורה.

יעקב ליצמן: האם זה כולל את החינוך העצמאי והמעיין התורני של ש"ס?

יעקב ליצמן: אם זה כולל, אין לי בעיה, אם זה לא כולל, אני חושב שזאת אפליה בין דם לדם.

ליאת ניקריטין: אנחנו נבדוק את זה.

יעקב ליצמן: אני מבקש מאדוני היושב-ראש שיחכה חמש דקות לתשובה.

ליאת ניקריטין: זה לא דבר שאני יכולה לברר בדקות ספורות.

ליאת ניקריטין: אני אנסה לבדוק את זה, אבל חבל לעכב את המיגון ב-24 המוסדות.

יעקב ליצמן: אם הממשלה עיכבה את זה עד שבג"ץ אמר את דברו, אפשר לחכות.

סטס מיסז'ניקוב: אני לא חושב שנוכל לעכב את המיגון, אבל בואו נראה איזו תשובה היא תביא לנו.

סטס מיסז'ניקוב: אני יכול להסביר את הפנייה.

סטס מיסז'ניקוב: אלה 10 מיליון שקלים שבמסגרת ההסכמים הקואליציוניים ביקשנו להעביר לרשות למלחמה בסמים.

סמדר אלחנני: כאן צריך לכתוב שזה במסגרת הסכמים קואליציוניים.

יעקב ליצמן: לא צריך לכתוב כלום.

סטס מיסז'ניקוב: למה?

סמדר אלחנני: אם זה במסגרת הסכמים קואליציוניים, צריך לכתוב.

סטס מיסז'ניקוב: אני לא מבין למה צריך לכתוב את זה.

ניסן סלומינסקי: זה כבר לא במסגרת ההסכם כי הוא כבר לא בקואליציה.

סטס מיסז'ניקוב: אני אמרתי את זה כדי שתהיה שקיפות.

סטס מיסז'ניקוב: ה צ ב ע ה

קריאה: אנחנו מבררים מול משרד החינוך.

סטס מיסז'ניקוב: פנייה מספר 66 ו-67 – המשרד לביטחון פנים.

ראובן סלע: הסעיף הראשון, שיא כוח אדם – 300, לטובת אזיקים אלקטרוניים.

סטס מיסז'ניקוב: אל תפרט לנו את כל הסעיפים אלא תאמר באופן כללי.

ניסן סלומינסקי: אלא אם כן תישאל ואז כן תפרט כי יכול להיות שיש כמה נושאים שהם כן מעניינים.

ראובן סלע: באופן כללי, עיקר הבקשה מדבר לגבי הוויסות, העברת התקציבים ממשטרת ישראל לשירות בתי הסוהר במסגרת העברת מערכי הליווי והכליאה של מחוזות מרכז, דרום וירושלים.

סמדר אלחנני: יש כאן העברה של מיליון ו-100 אלף שקלים ממינהל הבטיחות בדרכים.

סמדר אלחנני: מינהל הבטיחות בדרכים הוא גוף שמתוקצב על ידי המדינה, כך שאתה לוקח ממקור תקציבי אחד וקורא לו הוצאה מותנית בהכנסה.

ראובן סלע: זה לטובת המצלמות האלקטרוניות.

סמדר אלחנני: לא שאלתי לטובת מה זה אלא אני שואלת על המנגנון.

סמדר אלחנני: אתה לוקח ממשרד ממשלתי אחד ואתה צריך להראות איפה הפחתת במינהל הבטיחות בדרכים והעברת למשרד לביטחון פנים כי אחרת זה לא מסתדר.

סמדר אלחנני: אתה קורא לזה הוצאה מותנית בהכנסה במינהל הבטיחות בדרכים – הבאתי עכשיו את החוברת שלהם – בכלל אין הוצאה מותנית בהכנסה.

סמדר אלחנני: זאת אומרת שהעברת משהו מהטור הראשון ואני שואלת מאיפה הורדת את זה ולמה קראת לזה הוצאה מותנית.

ראובן סלע: אני לא יודע מי נציג האוצר שמטפל במינהל הבטיחות בדרכים, אבל עקרונית זה סגור.

סמדר אלחנני: המינהל לבטיחות בדרכים זה במשרד התחבורה.

יעקב ליצמן: אני לא מבין את הבעיה.

יעקב ליצמן: אני לא רואה את הבעיה.

יעקב ליצמן: מותר לו להוריד מסעיף מסוים ולהעביר.

סמדר אלחנני: העברה ממשרד למשרד צריכה לבוא מאוזנת כאשר מצד אחד מורידים ומצד שני מוסיפים.

סמדר אלחנני: מינהל הבטיחות בדרכים מנוהל על ידי משרד התחבורה והוא לא מחוץ לתקציב אלא בתוכו.

סמדר אלחנני: לכן אני שואלת איפה הרישום של ההפחתה במינהל הרשות הלאומית לבטיחות בדרכים ואיך קראו לזה הוצאה מותנית בהכנסה.

יעקב ליצמן: חסר כאן משהו.

ראובן סלע: צריך את נציג האוצר שמטפל בתחבורה כדי שהוא יענה על השאלה הזאת.

סמדר אלחנני: תוכל לשלוח תשובה?

ראובן סלע: אני אוכל לבדוק, אם אני אשיג את נציג משרד האוצר שמטפל בתחבורה.

סטס מיסז'ניקוב: אנחנו מצביעים.

סטס מיסז'ניקוב: פנייה מספר 66 ו-67 – אושרה

ריקי ארמן: בדקנו את השאלה מול משרד החינוך, מול מינהל הפיתוח שם.

ריקי ארמן: זאת תוכנית שהוכנה לא רק בעקבות הבג"ץ והיא כוללת את כל מוסדות החינוך ולא רק החינוך הרשמי.

ריקי ארמן: זאת תוכנית שהוכנה על ידי משרד החינוך.

ניסן סלומינסקי: אם נוכל לראות את התכנית, נוכל להראות לך מה קורה בה.

יעקב ליצמן: אני מוכן להצביע בעד אבל אני רוצה לקבל את הרשימה.

יעקב ליצמן: אני מבקש לרשום בפרוטוקול את דבריך.

ריקי ארמן: אני אומרת על פי הנתונים שקיבלנו ממשרד החינוך.

יעקב ליצמן: אם לא, אני יכול לבקש רביזיה.

חיים אורון: אל תעצרו את זה.

יעקב ליצמן: למה יש הבדל בין דם לדם?

ניסן סלומינסקי: נאשר את זה ונראה את הרשימה.

יעקב ליצמן: אני מוכן לתמוך.

יעקב ליצמן: אני מקבל את ההצהרה שלה לגבי כל המוסדות ואני רוצה לקבל את הרשימה.

ריקי ארמן: הצהרה שלי על פי משרד החינוך.

יעקב ליצמן: על פי משרד החינוך.

יעקב ליצמן: את זהירה מאוד וזה בסדר.

סטס מיסז'ניקוב: אנחנו מצביעים.

סטס מיסז'ניקוב: פנייה מספר 62 ו-63 – אושרה

ליאת ניקריטין: אני רוצה להדגיש שאותם 24 בתי ספר נבחרו עוד ביוני-יולי 2006 כאשר התחילו לדון בנושא של מיגון בתי ספר.

יעקב ליצמן: אז הייתי יושב-ראש ועדת כספים וכבר אז דרשתי לכלול את כולם וכך הבטיחו לי.

יעקב ליצמן: היות שהבטיחו לי עוד דברים ולא קיימו, אני כבר לא יודע ולכן אני מבקש לראות את הרשימה ולבדוק שהכל מקוים.

יעקב ליצמן: אני מבקש לרשום את הדברים.

יעקב ליצמן: למה אי אפשר לראות את הרשימה?

יעקב ליצמן: מה הסודיות ברשימה?

ריקי ארמן: זאת לא סודיות אלא זה מסמך שלא הופץ על ידינו.

סטס מיסז'ניקוב: פנייה מספר 75, 75 ו-77

ליאת ניקריטין: זה החלק הנוסף של התכנית.

ליאת ניקריטין: זה החלק של הבנייה מחדש של בתי הספר, בנייה ממוגנת ביישובי עוטף עזה.

ליאת ניקריטין: מה שאתם רואים כאן זאת הוספה של 92 מיליון שקלים בהוצאה נטו לתקציב משרד החינוך ו-249 מיליון שקלים בהרשאה להתחייב.

ניסן סלומינסקי: את אומרת שהתכנית הזאת לא קשורה בכלל לפסיקת בג"ץ.

ניסן סלומינסקי: נכון?

ליאת ניקריטין: היא קשורה לפסיקת בג"ץ.

ניסן סלומינסקי: זה עתה נאמר לנו שזאת תוכנית שהוכנה לפני כן והיא לא קשורה.

ליאת ניקריטין: ההחלטה למגן את אותם 24 בתי ספר היא הרבה לפני פסיקת בג"ץ, כבר ביולי 2006 כאשר הממשלה החליטה על כך.

ליאת ניקריטין: בג"ץ החליט להרחיב את המיגון שניתן לבתי הספר, כמו שכולכם מכירים, והוועדה הזאת דנה בזה לא מעט, משיטה של מרחבים מוגנים לשיטה של מיגון מלא.

ליאת ניקריטין: זאת התוספת.

ניסן סלומינסקי: למה הקודם היה גם כן לפי פסיקת בג"ץ?

ניסן סלומינסקי: אולי אתם אומרים לנו את זה כדי לומר לנו שאין מה לדון כי זאת פסיקת בג"ץ.

ליאת ניקריטין: לא.

חיים אורון: יש מה לדון.

ליאת ניקריטין: אני אומרת שההחלטה על זה שממגנים 24 בתי ספר הייתה טרום פסיקת בג"ץ והממשלה החליטה על כך.

ליאת ניקריטין: מה שבג"ץ החליט זה להרחיב את המיגון.

ניסן סלומינסקי: את זה הבנתי.

ניסן סלומינסקי: זאת הפנייה בה אנחנו דנים עכשיו.

ליאת ניקריטין: זאת הפנייה הקודמת שאישרתם כרגע של 57 מיליון לגבי כל נושא המיגון, כולל השלמות מיגון לשמונה בתי ספר שלא נבנים מחדש וגם תוספות מיגון נקודתיות עד שבית הספר ייבנה מחדש.

ליאת ניקריטין: זאת פנייה שעוסקת אך ורק בבנייה מחדש ממוגנת של בתי ספר.

ליאת ניקריטין: מצאו וראו שבנייה ממוגנת יותר זולה מאשר מיגון מלא, זה גם יותר יפה, ומי שסיים בשדרות ראה איך נראים בתי ספר ממוגנים.

ניסן סלומינסקי: את זוכרת את הבקשה שלנו לגבי ה-4 מיליון שקלים למיגון הישיבה.

ליאת ניקריטין: אני מעבירה את הבקשה לממונים עלי ונעדכן אתכם.

ליאת ניקריטין: נבדוק את זה גם עם המשרדים הרלוונטיים כולל משרד החינוך.

ניסן סלומינסקי: משרד החינוך לא היה בעניין הזה אלא היה רק קובי הבר וועדת הכספים.

ניסן סלומינסקי: זה לא קשור בכלל למשרד החינוך.

סטס מיסז'ניקוב: אנחנו מצביעים.

סטס מיסז'ניקוב: פנייה מספר 75, 76 ו-77 – אושרה

יעקב ליצמן: אני חייב לומר לאדוני שאני לא כל כך אופטימי כמוכם.

ניסן סלומינסקי: לא, אני לא אופטימי.

יעקב ליצמן: לפי השמות שאני רואה כאן, לא נראה לי.

סטס מיסז'ניקוב: פנייה מספר 78 ו-80 – רשויות מקומיות.

נטשה אפשטיין: מדובר על העברת 34 מיליון שקלים למשרד הפנים לטובת שיפוי הנחה בארנונה בשדרות וסובב עזה.

סטס מיסז'ניקוב: זה לפי חוק שלנו?

נטשה אפשטיין: זה לא לפי חוק אלא לפי הסיכום שהיה בעקבות החוק.

סטס מיסז'ניקוב: אנחנו מצביעים.

סטס מיסז'ניקוב: פנייה מספר 78 ו-80 אושרה

סטס מיסז'ניקוב: את זה לא צריך להסביר כי גם זה לפי ההסכם, כבר לא קואליציוני כמו שאומר חבר הכנסת ליצמן, אלא לפי ההסכם.

סטס מיסז'ניקוב: מועברים 22 מיליון שקלים לקליטה בקהילה בכל רשות מקומית.

סטס מיסז'ניקוב: ה צ ב ע ה

סטס מיסז'ניקוב: אני מודה לכם.